# **Toimintasuunnitelmapohja 2024 marttayhdistyksille**

Marttayhdistys voi käyttää tätä toimintasuunnitelmapohjaa vuoden 2024 suunnittelussa joko sellaisenaan tai muokattuna. Toimintasuunnitelmasta voi jättää sisältöjä pois yhdistyksen toimintakulttuuriin sopivalla tavalla. Yhdistyksellä voi myös olla toimintaa, jota ei ole tässä suunnitelmapohjassa ja jonka yhdistys itse lisää toimintasuunnitelmaansa. Tämän lisäksi yhdistys voi tehdä toimintakalenterin.

# Hyvästä arjesta parempi maailma: <Yhdistyksen nimi> toimintasuunnitelma 2024

Martat on kotitalousneuvontajärjestö, jonka tehtävänä on edistää kotien ja perheiden toimivaa ja kestävää arkea. Toiminnassamme korostuvat käytännölliset ja vaikuttavat ratkaisut. Jäsenemme eli martat toimivat yhdessä järjestön asiantuntijoiden kanssa kestävän kulutuksen käytännön ratkaisujen lähettiläinä ja neuvonnallamme saamme ihmiset muuttamaan arjen valintojaan kestävämpään suuntaan.

Vuosi 2024 on marttajärjestön strategiakauden viides vuosi. Toiminnallemme tärkeitä periaatteita ovat yhdessä tekemisen ilo, kestävät valinnat ja avoimuus.

# Marttojen 125-vuotisjuhlavuoden teemana metsä

Martat juhlivat 125-vuotista taivaltaan vuonna 2024. Juhlavuoden teemana on metsä. Metsässä ja lähiluonnossa liikkuminen, mm. marjastus, sienestys ja vaikkapa luontopolulla käyminen, lisää hyvinvointia ja vahvistaa luontosuhdetta. Juhlavuonna juhlimme monimuotoisia metsiä, metsäsuhdetta ja luonnonantimia.

Kolme näkökulmaa metsään

* Luonnontuotteet, kuten sienet, marjat ja villiyrtit ovat vahvaa osaamisaluettamme. Tuodaan osaamisemme yhdessä esille, lisätään keräilyä ja luonnontuotteiden hyödyntämistä.
* Metsässä ja lähiluonnossa liikkuminen vahvistaa terveyttä ja hyvinvointia. Tehdään metsä tutuksi ja viedään Marttojen kanssa metsään. Muistutetaan lähimetsän merkityksestä.
* Metsän kunnioittaminen ja jokaisenoikeudet ovat lähtökohta luonnossa liikkumiselle. Kerrotaan niiden merkityksestä ja tarkoituksesta.

# Innostavaa ja kiinnostavaa marttatoimintaa

Martat on vahva yhteisö, jossa tehdään ja opitaan yhdessä. Järjestön voima on jäsenissä, yhdistyksissä ja toimintaryhmissä. Yhdistyksen toiminnan kehittämisen tavoitteena on innostava ja kiinnostava marttatoiminta, johon halutaan tulla ja jossa halutaan olla mukana. Marttailussa korostuukin yhdessä tekemisen ilo. Haluamme saada nykyistä suuremman joukon toimimaan Marttojen tavoitteiden ja arvojen mukaisesti. Martat tekevät hyvää minulle, meille, lähiyhteisölleen ja maailmalle.

**Tavoitteet**

* Yhdistyksen jäsenyys koetaan kiinnostavaksi ja jäsentyytyväisyys vahvistuu.
* Marttailu on mielekäs harrastus ja yhteisö, johon on helppo tulla mukaan. Jokaiselle löytyy oma tapa olla martta.
* Yhdistyksen monipuolisesta toimintakalenterista löytyy innostavaa ja kiinnostavaa toimintaa kaikille jäsenille.
* Yhdistys järjestää ainakin yhden kaikille avoimen tapahtuman.
* Yhdistyksen toiminnassa opitaan yhdessä ja siirretään osaamista ihmiseltä ja sukupolvelta toiselle.
* Yhdistys huomioi toiminnassaan marttajärjestön strategian ja brändin sekä toimintavuoden yhteiset metsäteeman ja valtakunnalliset tapahtumat.
* Yhdistys käyttää Marttarekisteriä ja Marttatilastoa. Yhdistyksellä on kotisivut tai muu kanava, josta sen toiminnasta saa tietoa.

**Toimenpiteet**

* Yhdistyksellä on marttailtoja, joiden teemoina ovat esimerkiksi:
  + Metsä, esim. luontopolku, Martan metsäjooga tai tempaus Marttametsän hyväksi.
  + Ruoka, esim. eväsretki metsään tai villikalan käytön lisääminen.
  + Luonnontuotteet, esim. marjat, luonnonyrtit, sienet tai vuoden luonnontuotteet lakka, pihatähtimö ja kantarelli.
  + Kotipuutarha, esim. syötävä metsäpuutarha tai kompostointi.
  + Käsityöt, esim. luonnon materiaalien käyttäminen käsitöissä tai retkialustojen tekeminen päiväkotien metsäretkille.
  + Lokakuu on Puurokuu tai muu kansainvälinen marttailta, jonka tuotto lahjoitetaan Marttojen kehitysyhteistyöhön.
  + Vierailu tai vierailija.
  + Kulttuuri.
* Yhdistys järjestää tammi-helmikuussa jäsenhankintatapahtuman, avointen ovien **Martan teehetken.**
* Yhdistys tekee retken juhlavuoden päätapahtumaan, **Martat 125 vuotta -messuille ja juhlagaalaan 20.4.** Tampere-talossa ja innostaa jäseniään osallistumaan tapahtumaan.
* Yhdistys järjestää **Juhlat metsässä 21.5.** Tapahtumassa juhlitaan 125-vuotta täyttävää marttajärjestöä, marttoja ja meille rakasta metsää ja lähiluontoa.
* Juhlavuonna **Martan päivänä 26.7.** herkutellaan Seitsemän sortin kahvikekkereillä.
* Yhdistys kokoaa joukkueen leikkimieliseen **Mahtavaan marttaralliin 24.8.**, jossa marttayhdistykset kisaavat eri puolilla Suomea.
* Yhdistys toteuttaa **Marttojen luontopolun,** joogaa **Martan metsäjoogan** ohjeilla ja kerää varoja **Marttametsän** suojeluun.
* Yhdistys osallistuu **Lokakuu on Puurokuu** -kampanjaan Saharan eteläpuolisen Afrikan tyttöjen ja naisten puolesta keittämällä puuroja ja lahjoittamalla myyntituoton Marttojen hankkeille Somalimaahan, Etiopiaan, Malawiin ja Sambiaan.
* Yhdistys tekee ja lahjoittaa oman paikkakunnan päiväkotiin istuinalustoja ja vilttejä, joiden päällä lapset voivat pitää evästaukoja ja satutuokioita metsässä.
* Yhdistys järjestää **Junnukokit-kerhotoimintaa 6–12-vuotiaille lapsille**.
* Yhdistys kysyy jäseniltä heidän toiveitaan.
* Yhdistyksen hallituksen jäsenet osallistuvat piirin tai Marttaliiton järjestämään koulutukseen, toiminnansuunnitteluiltaan tai yhdistystapaamiseen.
* Yhdistyksellä on jäsenille ja toiminnasta kiinnostuneille ajantasaiset viestintäkanavat, joita päivitetään säännöllisesti.
* Yhdistys innostaa jäseniään yhdessä oppimiseen, ketjukoulutuksiin sekä Martta-akatemian kursseille ja harrastajaopintoihin.

# Talous mahdollistaa toiminnan

Yhdistyksen toimintaedellytykset turvataan pitämällä talous tasapainossa pitkäjänteisesti siten, että toimintakulut eivät ylitä tuottojen määrää.

**Tavoitteet**

* Yhdistyksen talous on tasapainossa.

**Toimenpiteet**

* Yhdistykselle laaditaan tasapainoinen talousarvio, jonka toteutuminen varmistetaan hyvällä talouden hoidolla.
* Kirjanpito on ajantasaista ja tilinpäätökset moitteettomia.
* Taloudesta raportoidaan sovitulla jaksotuksella.

# Mittarit

Marttajärjestölle on määritelty vuoden 2024 ydinmittarit. Yhdistysten mittarit ovat:

* Jäsenmäärä ja sen muutos. Tavoitetaso: Jäsenmäärä kasvaa tai pysyy samana.
* Jäsenpito. Tavoitetaso: Yhdistykseen liittyy enemmän jäseniä kuin eroaa.
* Vapaaehtoistoiminnan tunnit. Tavoitetaso: Vapaaehtoistoiminnan tuntien määrä palaa ennen koronaa olevalle tasolle.

# Tapahtumakalenteri 2023

24.2. Kevätseuranta alkaa

20.4. Martat 125 vuotta -messut ja juhlagaala Tampere-talossa

21.4. Marttaliiton vuosikokous

21.5. Juhlat metsässä

26.7. Martan päivä

24.8. Mahtava marttaralli

31.8. Valtakunnallinen sienipäivä

1.–15.9. Sieniviikot

Lokakuu Lokakuu on puurokuu

Marttaliitto, piirit ja yhdistykset osallistuvat vuoden aikana myös muihin tapahtumiin, teemaviikkoihin ja messuille.